ኤጀንሲው በአገሪቱ ያለው መደበኛ ቅዝቃዜ እስከ ታህሳስ መጨረሻ እንደሚቀጥል አስታወቀ
ከጥቅምት አጋማሽ እስከ ጥር ወር ድረስ በአገሪቱ የሚታየውን የበጋ የአየር ሁኔታን ተከትሎ የሚከሰተው መደበኛ ቅዝቃዜ እስከ ታህሳስ መጨረሻ ድረስ እንደሚቀጥል የብሄራዊ ሚትዎሮሎጂ ኤጀንሲ አስታወቀ፡፡ዘንድሮም ከጥቅምት ወር አጋማሽ ጀምሮ የተከሰተው ቅዝቃዜ በአገሪቱ ሰሜን ምስራቅ ፣ምስራቅ፣ መካከለኛው እና ደቡባዊ ኢትዮጵያ ደጋማ ስፍራዎች ላይ እየተስተዋለ መሆኑን በኤጀንሲው የአየር ጠባይ  ሚቲዎሮሎጂ ባለሙያ አቶ ነገዴ መንግስቱ ለዋሚኮ ተናግረዋል፡፡እንደ ባለሙያው ገለፃ በተለይ ደቡባዊ ኢትዮጵያ ደጋማ ስፍራዎች ላይ የታየው የዘንድሮው ቅዝቃዜ በሰሜን ምስራቅ ፣ምስራቅና መካከለኛው ኢትዮጵያ ላይ ከታየው ጠንከር ያለ መሆኑ ተስተውሏል፡፡እስካሁን ባለው መረጃ ቅዝቃዜው አምስት ዲግሪ ሴልሽየስ ድረስ እየተመዘገበ መሆኑ ታውቋል፡፡በ2009 ዓ.ም ከተመዘገበው ቅዝቃዜ አንፃር የዘንደሮው ጉዳት እያደረሰ እንዳልሆነም ባለሙያው ተናግረዋል፡፡ከዜሮ ድግሪ ሴልሽየስ በታች የአየር ሁኔታ ሲስተዋል ውርጭ እንደሚከሰት የተናገሩት ባለሙያው፥ አምና የተከሰተው ከፍተኛ ቅዝቃዜ በአገሪቱ የተለያዩ አካባቢዎች ላይ በእንሰሳት እና በሰብል ላይ ጉዳት አድርሶ እንደነበር አስታውሰዋል፡፡በአገሪቱ የበጋውን ወቅት ተከትሎ የሚስተዋለው ቅዝቃዜ ከምስራቅ አውሮፓ ሳይቤሪያ አካባቢ ወደ ኢትዮጵያ የሚመጣው ደረቅና ቀዝቃዛ የአየር ግፊት እንደሚያስከትለው  የተናገሩት አቶ ነገዴ፥ የአየር ግፊቱ እስከቀጠለ ድረስ  ቅዝቃዜው መስተዋሉን ይቀጥላል ብለዋል፡፡አመጋገብ እና አለባበስ ላይ ጥንቃቄ በማድረግ ቅዝቃዜው በጤና ላይ ሊያስከትል የሚችለውን  ጉዳት እንዲሁም በግብርናው ላይ ሊያደርስ የሚችለውንም አሉታዊ ተጽዕኖ ከባለሙያዎች ጋር  በመመካከር መቅረፍ ይገባልም ነው ያሉት፡፡